Palatinus Alen szentelése, 2018. május 26.

Krisztusban kedves testvéreim, kedves Alen,

Mi keresztények azt mondjuk, hogy nincsenek véletlenek. Isten mindig mindenről tud, kísér minket életünk minden pillanatában.

Ma egy nagyon népszerű szentet ünnepel a egyházunk, Róma második apostolát, Néri Szent Fülöpöt. Ő Loyolai Szent Ignác kortársa volt, és misszionáriusként szeretett volna „világgá menni”. Ignác viszont úgy tartotta, hogy Róma maga is missziós terület, és mert látta, hogy a firenzei származású Fülöp mennyire jól tud bánni a rómaiakkal, azt javasolta maradjon Rómában. Fülöp megfogadta barátja tanácsát, és egész életében Rómában szolgált; ezért is nevezik Róma apostolának, és a város védőszentjének.

Harminchat éves korában Fülöp aztán gyóntatója rábeszélésére fölvette a papi rendet, s nemsokára lelki gyermekeinek egyre növekvő tábora alakult ki körülötte.

A humoráról és derűjéről ismert Fülöp kiváló szónok és gyóntató is volt.

Fülöp komolyan vette azokat a szavakat, amelyeket ma hallottunk az első olvasmányban: „Amit tanultatok és elfogadtatok, amit hallottatok és példámon láttatok, azt váltsátok is tettekre, és veletek lesz a béke Istene.”

*A béke Istene:* Az tudja megérezni a béke Istenét, aki nem tart ki a haragban, a viszályban, a keserűségben.

A papi élet egyik legnagyobb próbaköve a nehézségek és viszályok, az emberekkel való nézeteltérések, veszekedések feldolgozása és valamiképp ezek hasznossá tétele az életünkben. Amikor megszabadulunk terheinktől, amikor meggyógyulnak sebzett kapcsolataink, szinte tavaszi szellő költözik az életünkbe, érezzük a virágzó mező illatát, az akác, hársfa, gesztenye bódító szagát, a frissen vágott fű édeskés kisugárzását. Ez a jó állapot gyümölcse, amelyet a béke Isten ajándékoz nekünk. Ha azonban nem tudunk megszabadulni a múlt terhétől, a sértésektől, a vélt vagy valós sebektől – mert ilyenek mindig vannak és lesznek is – elkeseredünk, terheltek leszünk, koloncokat hordunk. Ezek a koloncok, a keserűség aztán rányomja bélyegét papi munkánkra is. Kedves Alen, én kívánom neked, hogy a mai nap illata maradjon meg benned mindig! Most, hogy felveszünk a papi rendbe, életed nagy kívánsága és vágya a beteljesülés újabb, nagyon szép szakaszába érkezik. A szentelésben a szívedbe kiáradó kegyelem, Isten végtelen szeretete hihetetlen örömet és békét ajándékoz neked. Kívánom, hogy tudj mindig ehhez visszatérni. Ez az öröm adjon reményt amikor terhesek és nehezek lesznek a napok, a kapcsolatok. Áradjon gyakran az a jó illat, töltse be életed, hogy akik veled találkoznak megérezzék Isten szeretetének, az örömnek, a béke Istenének az illatát.

A második gondolatot is a mai olvasmányból kölcsönzöm: *Emberszerető jóságotokat ismerje meg mindenki!*

Alen, arra kérlek: szeresd az embereket! Isten soha nem megy oda, ahol nem szeretik a felebarátot.

Papként emberekkel fogsz dolgozni. Az emberek pedig csodabogarak: megérzik, hogy szereted-e őket, vagy csak úgy „üres szívvel” végzed feladataidat. Isten veled lesz, és ott van már csak az által, hogy szeretsz, hogy egész szívvel jelen vagy valaki számára. Amikor valaki úgy megy el tőled, hogy kicsit egyenesebb lett az élete. Isten ott lesz veled minden kezdeményezésedben, feladatok végzésében, a privát életedben, amikor imádkozol, és amikor másokért közbenjársz. Próbáld nap mint-nap felfedezni Isten „nálad-jártának” nyomait, azokban a pillanatokban, amikor sikerült vele jobban szeretned. Az emberek úgy fogják megismerni Isten szeretetét, ahogy veled találkoznak.

A harmadik gondolat melyre ma kitérek ugyancsak a Római levélből származik: Örüljetek az Úrban szüntelenül! Újra csak azt mondom, örüljetek:

A derű mindig megerősíti a szívet, és segít kitartani. Isten szolgájának mindig jókedvűnek kell/kellene lennie. Irgalom és derű, irgalom és alázat kell, hogy legyen a jelszavunk.

Ma okkal beszélünk nagyon sokat az irgalmasságról. Légy irgalmas! Az irgalom midig konkrét cselekedetekben, szavakban mutatkozik meg. Mindenhol, de különösen a gyóntatószékben és az emberek „megítélésében”, légy irgalmas, mert Isten szeretete irgalmas szeretet. A gyóntatószékben, de bárhol, ahol jársz-kellsz ne feledd, az emberek bűnei sebek, melyeket papként gyógyítanod kell, nem ítélkezve, hanem vigasztalva, felemelve őket, Isten tenyerébe helyezve őket. Enyhítsed félelmeiket, mert nincs félelem nélküli ember. Éreztesd meg velük Isten irgalmát, mely gyógyítja a sebeket és mindig az életet helyezi a halál fölé. A szentáldozat, melyet ezentúl nap mint nap bemutatsz egyre inkább bevezet majd abba a krisztusi misztériumba, melyre Jézus élete, halála és keresztáldozata tanít minket. Ennek pedig a lényege, hogy Isten irgalmas szeretete legyőzte a halált, nekünk pedig Jézus nyomában járva a béke, a remény és a szeretet dallamát kell játszanunk az emberek számára minden körülmény között.

Befejezésül mindannyiunk számára egy Néri szent Fülöp mondást szeretnék idézni: „legyetek jók, ha tudtok, a többi nem számít.” Próbáljuk ezt életünkben megvalósítani. Isten adja meg a kegyelmet, kedves Alen, hogy papi szolgálatodban ez egyre jobban megvalósuljon, légy jó amennyire csak tudsz. Amen.